CC 20220801
— Ойын-јыргалда кем јараш? — Алтай кебин кийген келин јараш! - altaicholmon\n— Ойын-јыргалда кем јараш? — Алтай кебин кийген келин јараш!\nКеен Алтайыстыҥ кажы ла јуртында ус колду кӧкчи эпшилери бар. Озодо карган энелерис кийер кийимин, ӧдӱк-бӧрӱгин бойлоры ла шидеп, бала-барказын, билезин јеткилдеген. Бӱгӱнги де кӱнде олордыҥ эп-сӱмелери, алтай кеп-кийимистиҥ чӱм-јаҥдары јылыйбай, улалып јат.\nКем де бис оны јаҥыс ла той-јыргалдар тужында кийип турганыс деп айдар. Текшилей кӧрзӧ, ол јастыра шӱӱлте. Албаты бойыныҥ кеп-кийимин јаантайын кийип јӱрген. Ого ӱзеери калганчы ӧйлӧрдӧ эл-јон албатылык кийимин тыҥ баалап баштаганы иле кӧрӱнет. Темдектезе, той-јыргалдарда биригип јаткан јииттер кӧп учуралда европей культурадаҥ келген кийимдер кийип турган. Је бӱгӱнги кӱнде јииттер алтай тойго ло эҥирги јыргалга деп кийимин башкалабай, јӱк ле алтай кебин кийип турган учуралдар кӧптӧйт. Алтай чегедекти, бӧрӱкти, капталды, ӧдӱкти улус толо јаштарына, јаан байрамдарга учурлу ла баалу сый эдип, јуук улузына сыйлап јадылар. Чага байрамыс тужында кышкыда тӱлкӱ бычкак бӧрӱктерлӱ эл-јон кӧптӧп турганын база темдектеер керек.\nЈуукта алтайлардыҥ калада болгон той-јыргалыныҥ фотојуругына ајару эттибис. Ондо бир јиит келин алтай кулјаларла кееркеткен, чегедектиҥ канаттарына тӱҥейлеп кӧктӧгӧн эмдиги ӧйдиҥ, орустап айтса, стилизованный платьезин кийип алган турды. Оны кӧрӧргӧ кандый јараш, эптӱ ле оморкодулу!\nКалыгыстыҥ јаан байрамы Эл Ойыныска јетире узак ӧй артпады. Ол јаан изӱ айдыҥ ортозында ӧдӧр. Ого кажы ла биле алтай кебин кӧктӧдип, кийип алган барза, кандый макалу ла эптӱ болор эди! Кӧктӧнип турган талдама устарыс кажы ла јуртта бар. Олорго эмдигештеҥ баштанар керек.\nСлер бу шӱӱлтеле јӧп пӧ?